I sidste uge skrev Aalborg Ishockey kontrakt med den tidligere Frederikshavn White Hawks-spiller Steffen Klarskov. Og nu har aalborgklubben hentet endnu en spiller hos rivalerne. Aalborg Ishockey har sikret sig en toårig kontrakt med det 19-årige backtalent Mark Müller Larsen. - Mark er et af de allerstørste back-talenter i sin årgang, og han passer perfekt ind i den profil, vi gerne vil have med mange unge spillere på holdet. Han har både talentet og attituden til at kunne udvikles yderligere, siger Aalborg Ishockeys direktør, Frederik Åkesson. Mark Müller Larsen har, sin alder til trods, allerede spillet mere end 100 kampe for Frederikhavn White Hawks, og han håber at skiftet til aalborgenserne kan gøre ham til en endnu bedre spiller. - Jeg ville gerne prøve noget nyt, og udvikle mig som både ishockeyspiller og menneske. Og her er jeg sikker på, at Aalborg er det helt rigtige, siger Mark Müller Larsen. Aalborg Ishockey har nu otte spillere på kontrakt. Det er Bjarke Møller, Kasper Degn, Rasmus Olsen, Mads Møller, Daniel Madsen, Steffen Klarskov, Christian Nordentoft og Mark Müller Larsen.

Opsummering:
Ungt backtalent flytter til lokalrivalerne på en toårig kontrakt.